Na ua tseba? Ho hlahisa 1 g ea monate, linotši li hloka ho fofa ka lipalesa tse sekete. 7 “Ho thaba ba siameng (kapa ba utloileng bohloko), kaha ba tla tšelisoa.” (Mat. 5:4) Batho ba bang ba ka ’na ba ipotsa hore na ho khoneha joang hore motho a thabe empa a utloile bohloko. Ha Jesu a ne a bua mantsoe ao, o ne a sa bolele motho e mong le e mong ea utloileng bohloko. Esita le batho ba sa mameleng Molimo ha ba thabe ha ba bona mathata a ntse a e-hloa mekoalaba hobane re phela ‘linakong tse mahlonoko tseo ho leng thata ho sebetsana le tsona.’ (2 Tim. 3:1) Empa ha ba na taba le Jehova ebile ha ba mo rate kaha ba inahana bobona. Leha ho le joalo, Jesu o ne a bua ka batho ba batlang ho ba metsoalle ea Molimo kaha ba utloa bohloko ha batho ba bangata ba sa mamele Molimo. Baa hlokomela hore ke baetsalibe ebile ba bona lintho tse bohloko tse etsahalang hobane kaofela re baetsalibe. Jehova o utloa lillo tsa batho bana. Kahoo, o ba hlohonolofatsa ka matšeliso a tsoang ka Bibeleng, o etsa hore ba thabe, ebile ka moso o tla ba fa bophelo bo sa feleng.—Bala Ezekiele 5:11; 9:4.